**Vedtægter for Den almindelige forening: FLYTBAR - Scenekunst**

**§1. navn og hjemsted**

Foreningens navn er FLYTBAR – Scenekunst

Foreningen har hjemsted i Region Sjælland. Foreningen kan arbejde i hele landet, men ønsker primært at arbejde i Faxe, Vordingborg, Næstved og Ringsted kommuner. Det tilstræbes at flere af de nævnte kommuner er repræsenteret i foreningens bestyrelse.

Foreningen har adresse på formandens bopæl.

**§2. formål**

”FLYTBAR - scenekunst” har til formål at skabe rammerne for, at professionel scenekunst kan præsenteres på utraditionelle spillesteder.

Foreningen kan gennemføre sine egne arrangementer med professionel scenekunst, på skiftende spillesteder – som man kender det fra traditionelle teaterforeninger.

Men foreningen tilstræber at skabe arrangementer i samarbejde med medarrangører og gæsteværter.

Vi ønsker at bringe scenekunsten derhen hvor folk er, og derigennem ramme et publikum som ellers ikke ville opleve scenekunsten. Herunder også at bringe scenekunsten ud i tyndtbefolket områder.

Vi ønsker også at bruge scenekunsten til at bringe publikum steder hen, de ellers ikke ville komme.

Dels ved at flytte scenekunsten ud i naturen, dels ved at finde spillesteder hvor der normalt ikke er offentlig adgang, eller som er ”ukendte” for den brede offentlighed.

For at sikre, at der altid er tale om forestillinger af professionel kvalitet, præsenteres kun forestillinger der er godkendt til formidlingsordningen. Desuden lægger foreningen sit program på baggrund af rådgivning og indstilling fra en professionel samarbejdspartner.

Foreningens arbejde beskrives nærmere i dokumentet ”Ramme og formålsbeskrivelse for teaterforeningen ”FLYTBAR - Scenekunst””.

Dette dokument er bestyrelsens arbejdsmandat. Det revideres og godkendes på den årlige generalforsamling.

**§ 3. medlemmer**

Enhver der sympatiserer med foreningens formål kan blive medlem.

Medlemmerne er forpligtede til at indbetale det af bestyrelsen fastsatte kontingent. Kontingentet kan fastsættes til mellem 0,- og 100,- kr årligt.

Publikum ved forestillinger arrangeret af ”FLYTBAR – Scenekunst” kan opnå medlemskab som en del billetprisen.

Stk 1: Indmeldelse sker skriftligt på indmeldelsesblanket til foreningens kasserer. For medlemmer under 18 år skal indmeldelsesblanketten underskrives af forældre eller værge.

Stk 2: Udmeldelse skal ske skriftligt via brev eller email til et bestyrelsesmedlem med virkning fra næste regnskabsår.

Stk 3: Et medlem kan udelukkes midlertidigt eller permanent (eksklusion), såfremt vedkommende handler til skade for foreningen, eller såfremt vedkommende ikke opfylder sine medlemsforpligtelser. I sager om udelukkelse har medlemmet krav på at blive hørt, inden bestyrelsen træffer sin afgørelse. I sager om eksklusion har medlemmet desuden krav på, at sagen afgøres på førstkommende generalforsamling, og at sagen sættes på dagsordenen som et særligt punkt. En generalforsamlings beslutning om eksklusion kræver samme majoritet som ved ændring af foreningens vedtægt.

**§ 4. bestyrelsen**

Bestyrelsen vælges for to år ad gangen på den ordinære generalforsamling. Formanden og 3 bestyrelsesmedlemmer er på valg i lige år (dog ikke i det første år efter den stiftende generalforsamling), medens kassereren, sekretæren og 3 bestyrelsesmedlemmer er på valg i ulige år. Valgbare til bestyrelsen er medlemmer, der er fyldt 18 år og som har stemmeret jf §6

Foreningens bestyrelse består 5 – 9 medlemmer og søges sammensat af personer med tilhørsforhold til foreningens primære lokalområder.

Det tilstræbes, at bestyrelsen tilsammen repræsenterer kunstnerisk, ledelsesmæssig og markedsføringsmæssig indsigt, samt praktisk erfaring med gennemførsel af kulturelle arrangementer og eventkoordinering.

Foreningens professionelle samarbejdspartner kan deltage og bidrage ved bestyrelsens møder, dog uden stemmeret.

Bestyrelsen konstituerer sig med formand, næstformand, kasser og sekretær. Et bestyrelsesmedlem kan tildeles flere af disse poster samtidig. Dog kan posten som næstformand ikke tilfalde formanden.

Konstitueringen finder sted i forbindelse med generalforsamlingen, eller senest ved første bestyrelsesmøde herefter.

Bestyrelsen varetager foreningens daglige drift, og tegnes af formandens underskrift.

**§ 5. økonomi**

Foreningens regnskabsår løber fra 1. juli til 30. juni.

Bestyrelsen forvalter foreningens midler og har ansvar for udarbejdelse af regnskaber og budgetter.

Foreningens medlemmer og bestyrelse hæfter ikke personligt for foreningens forpligtelser.

Bestyrelsen kan ansætte lønnet medhjælp, og opnå dækning for egne udgifter ved f.eks. kontorhold, kørsel m.m., i henhold til godkendte budgetter og retningslinjer.

**§ 6. generalforsamlingen**

Generalforsamlingen er foreningens øverste myndighed.

Alle fremmødte medlemmer har stemmeret.

Alle beslutninger træffes med simpelt stemmeflertal.

Generalforsamlingen afholdes hvert år inden udgangen af september, og indkaldes med min. 7 dages varsel.

Bestyrelsen fastsætter tid, sted og dagsorden.

Dagsorden for den ordinære generalforsamling skal som minimum indeholde følgende punkter:

1. valg af dirigent og stemmetæller
2. bestyrelsen aflægger beretning
3. regnskab for sidst afsluttede regnskabsår fremlægges til godkendelse, og der orienteres om foreløbigt budget for den nye sæson
4. indkomne forslag a) fra bestyrelsen b) fra medlemmer
5. vedtagelse af årets ”ramme- og formålsbeskrivelse for foreningen FLYTBAR – Scenekunst”
6. valg af bestyrelse og evt. suppleanter
7. eventuelt

Forslag til ændringer af vedtægerne skal være bestyrelsen i hænde senest 3 dage før generalforsamlingen. Ændring af vedtægterne sker, ved simpelt flertal blandt de fremmødte på generalforsamlingen og træder i kraft med virkning fra den generalforsamling, de vedtages på

Forslag til justeringer af ”ramme- og formålsbeskrivelse for foreningen FLYTBAR – Scenekunst”, kan fremlægges og vedtages på generalforsamlingen.

Bestyrelsen kan ved udsendelsen af dagsordenen beslutte hvilke punkter hvor medlemmer der er forhindret i at deltage kan afgive stemme ved fuldmagt.

Foreningens professionelle samarbejdspartner kan deltage og bidrage ved generalforsamlingen, dog uden stemmeret.

Bestyrelsen kan til enhver tid indkalde til ekstraordinær generalforsamling, hvis dette vurderes nødvendigt.

Ethvert medlem kan til en hver tid opfordre bestyrelsen til at indkalde til ekstraordinær generalforsamling, dette kan kun ske skriftligt. Bestyrelsen kan kun afvise dette, med en fyldestgørende og skriftlig begrundelse, og forpligter sig i så fald til at gå i dialog ad anden vej.

**§ 7. foreningens opløsning**

Generalforsamlingen kan opløse foreningen ved simpelt flertal, såfremt det sker på baggrund af en enstemmig indstilling fra bestyrelsen.

Er der uenighed om opløsningen i den siddende bestyrelse, skal opløsningen vedtages på 2 af hinanden efterfølgende generalforsamlinger. Disse afholdes med minimum 14 dages mellemrum.

Ved opløsning tilfalder foreningens formue og eventuelle ejendele, en eller flere aktører med beslægtet formål vedtaget af generalforsamlingen.

Vedtaget på stiftende generalforsamling d. 28.10 2019